b'\n_START_ARTICLE_\nMijo Filipovi\xc4\x87\n_START_PARAGRAPH_\nMijo Filipovi\xc4\x87 pl. Freudenber\xc5\xa1ki (31. srpnja 1869. - 14. travnja 1948.) bio je diplomirani in\xc5\xbeenjer, vodoprivredni in\xc5\xbeenjer, filatelist. Osnovao je zoolo\xc5\xa1ki vrt grada Zagreba, kao i druge javne ustanove._NEWLINE_Ro\xc4\x91en je u Slavonskom Brodu, gdje je zavr\xc5\xa1io pu\xc4\x8dku \xc5\xa1kolu. Gimnaziju poha\xc4\x91a u Vinkovcima do 1886. godine, a zavr\xc5\xa1ava ju u Po\xc5\xbeegi. Na vojno tehni\xc4\x8dkoj akademiji je studirao in\xc5\xbeenjerski vodoprivredni smjer. Nakon zavr\xc5\xa1enog fakulteta slu\xc5\xbebuje u austrougarskoj vojsci da bi nakon toga radio u civilnoj slu\xc5\xbebi kod Zemaljske vlade u Zagrebu. S Bro\xc4\x91aninom, zagreba\xc4\x8dkim gradona\xc4\x8delnikom Milanom Emilom Amru\xc5\xa1em organizira Zagreba\xc4\x8dki zbor, sada\xc5\xa1nji Velesajam._NEWLINE_Mobiliziran je u Prvom svjetskom ratu, te je bio zapovjednik rje\xc4\x8dne flote na Visli i Bugi. U Staroj Jugoslaviji postaje pomo\xc4\x87nik ravnatelja Direkcije za rje\xc4\x8dno brodarstvo u Beogradu. Umirovljen je 1923. i vra\xc4\x87a se u Zagreb. U to doba nagovara tada\xc5\xa1njeg zagreba\xc4\x8dkog gradona\xc4\x8delnika Vjekoslava Heinzela na osnivanje zoolo\xc5\xa1kog vrta u Zagrebu. Heinzel mu povjerava ure\xc4\x91enje dijela Maksimirske \xc5\xa1ume u zoo park._NEWLINE_27. lipnja 1925. utemeljio je Zoolo\xc5\xa1ki vrti\xc4\x87. U po\xc4\x8detku je ovaj zoolo\xc5\xa1ki vrt imao samo tri lisice i tri \xc5\xa1umske sove. Narednih godina broj \xc5\xbeivotinja narasta na 300, dok danas taj broj prema\xc5\xa1uje 1700 \xc5\xbeivotinja. To je bio prvi zoolo\xc5\xa1ki vrt u jugoisto\xc4\x8dnoj Europi._NEWLINE_Mijo pl. Filipovi\xc4\x87 je i osniva\xc4\x8d Hrvatskog filatelisti\xc4\x8dkog dru\xc5\xa1tva 1898. godine. Pisao je u brojnim \xc4\x8dasopisima i novinama. Umro je u Zagrebu 1948. u 79. godini \xc5\xbeivota.'